TEST: HP Color LaserJet Pro MFP 4302

Jeg har altid været lidt fascineret af printere og kan huske, hvordan HP’s laserprintere var noget nær det ypperste da jeg var barn og ung. Jeg ønskede mig altid en læserprinter – men de var ekstremt dyre og jeg måtte nøjes med en billig blækprinter der larmede og ofte havde fejl. Laser printerne var kendetegnet ved, at de altid bare virkede. Og efter at have testet HP Color LaserJet Pro MFP 4302 er min barndoms overbevisning om laserprinternes stabilitet og hurtige udskrifter blevet bekræftet i en 2025-version. Og nu er printeren rent faktisk til at betale.

Til hjemmearbejdspladser og mindre kontorer

LaserJet Pro MFP 4302 er en multifunktionsprinter, der henvender sig til mindre kontorer og hjemmearbejdspladser med behov for farveudskrifter, scanning og kopiering. Den lægger sig i et segment, hvor funktionalitet og stabilitet vægtes højere end hastighed eller avancerede funktioner. I praksis leverer den en nogenlunde balanceret oplevelse, uden at skille sig markant ud.

Let opsætning

Installationen tager ikke lang tid. HP’s software guider mig let igennem både trådløs og kablet opsætning – direkte på skærmen på printeren. Efter at have valgt sprog, fundet wifi og downloadet en opdatering er jeg igang. Lettere kan det ikke blive. Man kan selvfølgelig også bruge en app på iOS eller Android til at indstille printeren i flere detaljer, men i praksis er man klar til at printe på ca. 5 minutter, selv hvis der skal hentes en opdatering. Appen er hurtigt til at finde printeren, og også her er man i gang inden for få minutter. Det gælder også integration med cloud og mobilprint fra både Android og iPhone.

Størrelsen gør den svær at gemme væk

LaserJet Pro MFP 4302 er forholdsvis kompakt i bredden, men den fylder en del i dybden og højden. Den kræver sin plads, og med den øverste dokumentføder og frontindførsel til toner bliver det svært at placere den i et skab eller på en lav hylde. Det er dog lykkedes for mig ved simpelthen at omrokere hylderne i et skab på kontoret – men det kræver altså lidt.

Designet er funktionelt og diskret, men ikke elegant som sådan. Den blå farve er ikke grim, og hjælper da lidt til at få den til at fremstå en smule mindre kedelig, men altså – det er en printer. De har aldrig været pæne og bliver det nok heller aldrig, og det har vi levet med altid. Det skal med andre ord ikke komme HP til last, at de ikke har skabt brugskunst da de lavede LaserJet Pro MFP 4302.

LaserJet Pro MFP 4302 er ikke just diskret, og du skal have god plads i skabet hvis den skal gemmes

Trådløse funktioner der fungerer

Printeren understøtter både Wi-Fi, Ethernet og USB. Forbindelsen er som udgangspunkt stabil, men det er en enkelt gang sket, at printeren har mistet kontakten til netværket. Det var efter en lang periode hvor den havde stået ubrugt, hvilket kan ske på et hjemmekontor som mit, men formentlig ikke i et kontormiljø, så det vil nok være de færreste der oplever det. Det var dog fikset med en hurtig genstart. Jeg har efterfølgende tjekket det på nettet og fundet at det er en generel fejl, så det er noget HP burde fikse i en kommende softwareopdatering.

Hurtig nok til det meste

Printeren går hurtigt i gang når du har sendt en opgave til den, og de oplyste 33 sider i minuttet virker realistisk ved almindelig sort/hvid-dokumenter. Ved farvedokumenter eller større printopgaver falder tempoet en smule, men det sker uden egentlige udfald. Til almindelig brug i et kontormiljø med relativt få ansatte eller på hjemmekontoret er tempoet tilstrækkeligt.

LaserJet Pro MFP 4302 larmer ikke mere end forventet, og selv under længere printopgaver forbliver støjen på et niveau, der ikke virker generende. Det er ikke en lydløs printer, men den er absolut til at være i nærheden af, også hvis den står i et åbent kontormiljø. Personligt er jeg ret støjfølsom, så det betyder en del for mig, at der ikke er larm fra apparater da jeg så mister koncentrationen. Med LaserJet Pro MFP 4302 bliver det ikke et problem.

Farveudskrifter med begrænset dybde

Farveprintet ligger i den øvre ende af, hvad man kan forvente af en kontororienteret laserprinter. Tekst står skarpt, og farveflader er jævnt fordelt, men der mangler lidt dybde og kontrast i billeder og illustrationer. Ved dokumenter med grafik eller infografik fungerer det fint, men man skal ikke forvente fotorealistisk gengivelse, men det er heller ikke meningen med en kontorprinter som denne.

Farveprofilen virker tilpasset kontorbrug, hvor præcision i nuancer ikke er afgørende. Det dækker behovet i mange tilfælde, men hvis man arbejder med visuel formidling eller farvekritisk materiale, er det her ikke den oplagte løsning. Her ville jeg i stedet vælge en high-end blækprinter, der nok ville være lidt dyrere i både anskaffelse og forbrug, men den ville betydeligt bedre kunne levere den kvalitet man har brug for i den situation.

Scanner og kopimaskine uden overraskelser

Som multifunktionsmaskine fungerer LaserJet Pro MFP 4302 uden de store komplikationer. Dokumentføderen håndterer flersidede scanninger og kopier pålideligt, og scanneren reagerer hurtigt. Opløsningen er tilstrækkelig til almindeligt kontorbrug, men detaljeskarpheden er ikke bedre end gennemsnittet.

Der er få muligheder for finjustering direkte på maskinen, og det er en fordel, for den automatiske justering af kontrast og farve sidder ikke altid helt i skabet. Ved kopiering af dokumenter med både billeder og tekst kan resultatet godt blive lidt fladt, men det er stadig brugbart, og jeg vil tro at de fleste vil være ret godt tilfreds med kvaliteten.

Touchskærm gør det nemt at finde rundt

Printeren betjenes via en farveskærm på fronten. Menustrukturen er logisk, og skærmen reagerer hurtigt. Man kommer hurtigt ind i funktionerne, og der er ikke behov for lange manualer eller forklaringer.

Skærmen er dog relativt lille, og selvom layoutet er enkelt, skal man trykke præcist. Det fungerer fint til basal betjening, men ved længere konfigurationer – fx scanning til netværksmapper – føles grænsefladen en smule trang.

Skærmen er stor og føles responsiv

Tonerpatroner er nemme at skifte – men dyre

HP’s patroner med chip-teknologi klikkes nemt på plads, og hele processen er let at gå til. Frontlågen åbnes, og patronerne glider lige ind. Der er heller ikke megen ventetid efter skift – printeren er klar næsten med det samme.

Prisen på patronerne er til gengæld i den høje ende, og der er begrænsede muligheder for at bruge uoriginale alternativer. Det skyldes både tekniske og softwaremæssige begrænsninger, og det låser brugeren til HP’s økosystem. Det giver forudsigelighed i kvaliteten, men reducerer fleksibiliteten.

Omkostningerne pr. print er ikke voldsomt høje, men de er heller ikke specielt lave. Især ved farveudskrifter er tonerforbruget til at mærke, og hvis man printer mange sider med grafik, løber det hurtigt op.

Til gengæld virker LaserJet Pro MFP 4302 til at være sparsom med strømforbruget i standby, og den går hurtigt i dvale. Det er med til at holde de samlede omkostninger nede over tid, men der er ikke noget ved økonomien, der for alvor overrasker i positiv eller negativ retning.

Stabil drift uden de store udsving

Det mest markante ved LaserJet Pro MFP 4302 er nok dens forudsigelighed. Den fungerer stabilt, og der er ikke mange tilfælde, hvor noget går galt. Papirstop er sjældne, og softwaren er relativt fri for fejl. Men det føles også lidt som en printer, der bare skal udfylde sin funktion – uden ambitioner om at give brugeren mere end det nødvendige.

Det kan være en styrke, men det betyder også, at den ikke rigtigt udmærker sig på nogen enkelt parameter. Det hele spiller nogenlunde – og det er netop det indtryk, den efterlader.

En kontorprinter uden overraskelser

HP Color LaserJet Pro MFP 4302 gør det, den skal, og ikke meget mere. Den printer hurtigt, scanner præcist og betjenes uden besvær. Farveudskrifterne er brugbare, men ikke prangende, og økonomien er i orden – uden at være imponerende.

Hvis man søger en stabil arbejdsmaskine til dokumenter, kvitteringer og præsentationer, er dette en løsning, der dækker behovet uden dikkedarer. Den skaber ikke begejstring, men den skuffer heller ikke. Det er en printer, man hurtigt glemmer, og det er i virkeligheden en styrke i sig selv.

Du kan læse mere om printeren hos HP her.